text: Brandstation i Børkop er reddet
  24 august 2011 kl. 09.49
  Protesterne mod at reducere brandstationen i Børkop er blevet hørt af Beredskabskommissionen i Vejle.
  Kommissionen har på baggrund af en offentlig høring med 19 indsigelser vedtaget;
  at stationen i Børkop bevares
  at stationen i Bredsten bevares
  at der sker tilpasninger med hensyn til materiel på stationerne i Give og Egtved
  at der sker tilpasninger af vagtform på stationen i Vejle
  at der sker tilpasning af en række administrative forhold.
  Brandfolkene i Børkop har kæmpet hårdt mod, at deres brandstation blev skåret ned til en såkaldt hurtig slukningsenhed. Den består af to brandmænd i en personbil med 150 liter vand.  
  Enheden kan kun slukke mindre brande i biler og containere.
  Det ville tage 15 til 20 minutter, hvis en tankvogn fra Vejle skulle nå frem til et brændende hus i Børkop.
  - Vi kunne bare stå med hænderne i lommen, mens huset brændte, påpegede holdleder Henning Fuglsang Sørensen.
  